Libuka tseo eseng tsa Bibele tsa lekholong la bobeli la lilemo, li tiisa taba ea hore Bokreste ba pele bo ile ba hōla ka potlako. Rahistori oa Moroma, e leng Suetonius, o ile a bua ka tsela e sa tobang ka Bakreste, a bolela hore ba ne ba se ba ntse ba lula Roma ka selemo sa 49 C.E. Lengolong leo a ileng a le ngolla Moemphera Trajan hoo e ka bang ka 112 C.E., Pliny e Monyenyane e leng ’musisi oa Bithynia (Turkey ea kajeno), o bua ka Bokreste e le “boloetse bo tšoaetsanoang” bo “nametseng eseng feela litoropong tse khōlō, empa le metseng le libakeng tsa mahaeng.” Ha a hlahloba bopaki bo fumanoeng, rahistori e mong o ile a etsa qeto a re: “Lilemo tse ka tlaase ho tse lekholo ka mor’a mehla ea baapostola, libaka tsa Bakreste tsa borapeli li ne li ka bonoa metseng e ka sehloohong Pusong.”